ผู้อำนวยการสำนักงานเศรษฐกิจการคลัง มั่นใจมาตรการกระตุ้นเศรษฐกิจปลายปี 2562 จะดูแลการบริโภคและการลงทุนในประเทศให้ดีขึ้น
ผู้อำนวยการสำนักงานเศรษฐกิจการคลัง มั่นใจมาตรการกระตุ้นเศรษฐกิจปลายปี 2562 จะดูแลการบริโภคและการลงทุนในประเทศให้ดีขึ้น นายลวรณ  แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยถึงมติคณะรัฐมนตรีที่เห็นชอบมาตรการกระตุ้นเศรษฐกิจช่วงปลายปี 2562 ที่กระทรวงการคลังเสนอว่า เป็นมาตรการดูแลการบริโภคและการลงทุนในประเทศ เพื่อให้ไตรมาสที่ 4 เป็นแรงส่งให้ระบบเศรษฐกิจไทยดีขึ้น โดยมาตรการแบ่งเป็น 3 ส่วน ประกอบด้วย มาตรการเพิ่มความเข้มแข็งของเศรษฐกิจฐานรากประจำปีงบประมาณ 2563 แบ่งเป็น 3 โครงการย่อย ได้แก่ โครงการยกระดับโครงสร้างพื้นฐานระดับหมู่บ้าน ที่จะจัดสรรเงินให้แก่กองทุนหมู่บ้านและชุมชนเมืองที่ได้รับการประเมินอยู่ในระดับ A และ B กองทุนละ 200,000 บาท โครงการสินเชื่อธุรกิจชุมชนสร้างไทยโดยธนาคารเพื่อการเกษตรและสหกรณ์การเกษตร หรือ ธ.ก.ส. สนับสนุนสินเชื่อวงเงินรวม 50,000 ล้านบาท ให้กับกองทุนหมู่บ้านและชุมชนเมือง และโครงการพักชำระหนี้สมาชิกกองทุนหมู่บ้านและชุมชนเมืองตามความสมัครใจ ส่วนมาตรการที่สองคือ ช่วยเหลือเกษตรกรผู้ปลูกข้าวผ่านโครงการช่วยเหลือค่าเก็บเกี่ยวและปรับปรุงคุณภาพข้าว ปีการผลิต 2562/63 เพื่อบรรเทาความเดือดร้อนให้แก่เกษตรกร และมาตรการที่สามคือ ลดภาระการซื้อที่อยู่อาศัย ภายใต้โครงการบ้านดีมีดาวน์เพื่อเป็นการลดภาระและสนับสนุนให้ประชาชนทั่วไปมีที่อยู่อาศัยเป็นของตนเอง โดยภาครัฐจะสนับสนุนเงินเพื่อลดภาระการผ่อนดาวน์ หรือ Cash Back จำนวน 50,000 บาทต่อราย ทั้งนี้เชื่อว่าจากมาตรการเหล่านี้ หากสามารถใช้เม็ดเงินเต็มศักยภาพประชาชนในชุมชนก็จะได้รับประโยชน์อย่างมาก สำหรับประชาชนที่สนใจมาตรการกระตุ้นเศรษฐกิจสามารถติดต่อสอบถามรายละเอียดกับกองทุนหมู่บ้านของตนเอง